Hafrannsóknastofnun birtir niðurstöður könnuna á ígulkeramiðum Tvær nýjar skýrslur frá Hafrannsóknastofnun gera grein fyrir könnun á ígulkeramiðum í Ísafjarðardjúpi og Húnaflóa . Skollakoppur , einnig nefndur grænígull , er ígulkerategund . Notaður var ígulkeraplógur og tíu stöðvar skoðaðar á hvoru svæði . Þórishólmi ehf. stóð fyrir leiðöngrunum en eftirlitsmaður frá Fiskistofu var um borð og sá um skráningu á afla og myndatöku . „ Niðurstöður leiddu í ljós að engin nýtanleg ígulkeramið eru á þeim svæðum sem skoðuð voru í Ísafjarðardjúpi en skollakoppur fannst víða í Húnaflóa , “ segir í tilkynningu frá Hafrannsóknastofnun . „ Á því svæði sem þéttleiki skollakopps var mestur , voru ígulkerin yfirleitt smá og undir löndunarstærð en auk þess var mikið af kóralþörungi á svæðinu . Á öðrum svæðum þar sem skollakoppur var í veiðanlegu magni var minna magn kóralþörunga , en þeir greindust á 4 af þeim 10 stöðvum sem voru skoðaðar . Greinóttir kóralþörungar mynda afar viðkvæm og fjölbreytileg búsvæði með hátt verndargildi . Þau eru talin mikilvæg fyrir ungviði nytjastofna og ætti því ekki að stunda plógveiðar á þeim . “